
Versek óvodásoknak

Csipetke

Van egy pipink, Csip.

Felugrik a kispadra,

onnan meg az asztalra

- mindjárt belénk csíp!

•

Van egy kacsánk, Háp.

Belenéz a lábosba,

azután a fazékba,

- mindent összerág!

•

Van egy libánk, Gá.

Hosszú nyakát csóválja,

pocsolyában csodálja

- igen büszke rá!

•

Van egy pulykánk, Krú.

Megkerget az udvaron,

átzavar a városon,

- szörnyű haragú!

*

Víz

Csipp csepp, cseppen,

csobban, csurran,

búvó patak

földből buggyan.

Ér lesz belőle,

érből patak,

patakok folyót

duzzasztanak.

Folyók torkollnak

tengerekbe,

s őket óceán

fogja egybe.

Vizei napba

kívánkoznak,

párafelhővé

párolognak.

Felhőből zápor

hull a földre,

cseppek pottyannak

tündökölve,

utat lelnek

mélység felé,

forrás magvába

futnak belé,

és máris csipp csepp,

cseppen, csurran,

búvó patak

ismét kibukkan.

Szüntelen tart

vándorlása,

kincsünk, vizünk

körforgása.

*
Szél

Milyen ügyesek a szelek,

forgatják a szélkereket!

Meleget visznek a házba,

napfényt éjsötét szobába.

De mogorvák is a szelek,

vihart hozhatnak, heveset!

Erdőt dúlnak, tetővázat,

szétcincálják a faházat.

*

Fel-le

Míg a szekér hegyre felér,

csikorogva, nyögve beszél:

Jaj, de magasak a bércek,

húzom-vonom, mégsem érek!

De lefele vígan kattog,

kackiásan, fürgén csattog:

Ihaj, csuhaj, tűnnek bércek,

nemsokára célhoz érek!

*

Mondóka

A pilisi hegyekben

hegyekben

a zabomat hegyeztem

hegyeztem.

A pilisi dombokra

dombokra

felszaladt az uborka

uborka.

A zempléni hegyekben

hegyekben

fenyőfákat legyeztem

legyeztem.

A zempléni dombokon

dombokon

Nap lesett a lombokon

lombokon.

A bakonyi hegyekben

hegyekben

betyár állt a nyeregben

nyeregben.

A bakonyi dombokon

dombokon

mókus futott lombokon

lombokon.

*

Toporgó

Tetőn toppanó,

égből pottyanó

loboncos szakáll...
arcra derű száll,

puttonyt osztogat

óriás pocak,

- Télapó vagy magad...!

Mézes mogyoró

illat csudajó,

kis krampusz-sereg,

ujjongó gyerek...
Lobban gyertyaláng,

árad muzsikánk,

sül a sütemény,

- Mikulás vagyok én...!

*

Három barát

Csülökcsonti Gerzson

birtoka egy garzon,

kitölti terét teljesen,

nem fér belé egy bolha sem,

s ha terjedelmes fenekét

betolja, fut a hangyanép.

De megfordulni nem tud már,

ki is, be is tolatva jár.

Az ám!

Mócsingvári Vacak

háza csupa kacat,

gyűjtöget rongyot eleget,

mert szereti a meleget.

Házába mindet betúrja,

a fagyban magát befúrja,

s vidáman néz ki rátok,

didergő kutyabarátok.

Az ám!

Kajlafül Pamacska

tanítványa macska,

híre jár hegyen is túl,

ahol a kismalac túr.

Tornát és illemtant oktat,

minden macskát megpofozgat,

ha kaffan bősz ugatása,

ész nélkül másznak a fára.

Az ám!

E három jó barát

a kerítésen át

fél szemmel mindig figyel.

Biciklist, nadrágost

elkaptak már számost,

s tolvajt is jószerivel.

Jogos a csülökcsont,

porcogó, karajroncs,

hordjuk hát mind elibük,

hírmondó sem marad,

felfalják perc alatt,

bármennyit is terítünk.

A tál, ha kinyalva,

kifekszik a napra,

s alszik a három barát.

S kegyesen engedik,

hogy néha percekig

táncoljanak a macskák.

*

Kis hegyi patak

Gyere, te kis hegyi patak,

csörgedezz vidáman;

míg kicsi vagy, bujdokolhatsz

kövek árnyékában.

Kavicsokat kerekíthetsz

gömbölyűre, szépre,

minden erdőjáró felnőtt

s gyermek örömére.

Azután, ha megerősödsz,

játszódhatsz a malom

kerekének lapátjával -
molnár őröl azon.

A búzából lisztet zsákol

vízimolnár legény,

nem is sütnek jobb kenyeret

széles föld kerekén.

Virgonc utadat, ha mégis

egy-egy gát megszabja,

a malomtó pisztrángjai

átugrálnak rajta.

Kis halacskák fickándoznak

tiszta, szűrt vizedben.

Vigyázunk rád, fuss szaporán,

szélnél sebesebben!

*

Két gesztenyefa

Két gesztenyefámra

- hiszed-e, vagy mégse’ -

rászállt két madárka,

pont a közepébe.

Szelíd galamb hussant

szelíd gesztenyére,

vadgalamb meg huppant

a vadgesztenyére.

A két galamb legott

munka után nézett;

közös fészket rakott

kicsi gerlicéknek.

*

Kérek

Kérek babát

és hozzá ruhát.

Kérek hintát,

mit tart a faág.

Autót is kérek,

lendkerekest,

és biciklit is,

hegymenetest.

Mesekönyvet,

babaruhát,

és sorolnám még

száz napon át.

De este lett,

s csak egy vágy tör rám:

nem is kell más

csak az anyukám!

*

Vetve a fészek

Vetve a fészek, kismadaram,

párnácska, paplan mind benne van.

Bújj be madárka, hunyd be szemed,

fáradt mama is, alszik veled.

Pipu kutyád sem kóborol el.

Kosarát nézi szeretettel,

ugrik helyére, körbe forog,

és máris alszik, nem hunyorog.

Aludj babám, aludj csillagom,

álommanó halkan beoson,

kanári, cica csendesedik,

egyik sem ébred fel reggelig.

Álmodban várjon ezer játék,

királylány, herceg, száz ajándék.

Kívánom néked szeretettel,

csak szépet álmodj, míg felnőtt leszel!

*

Jaj!

Jaj, de ráz a köves út,

hegyre fut meg völgybe fut,

de bármilyen messze jut,

nagyon rázós ez az út!

Jaj, de mély a kávás kút,

láncon lógó vödre rút!

Lehet akármilyen rút,

mégis jó vizű a kút!

Jaj, de magas ez a hegy,

bőven terem rajta meggy!

Akármennyi is a meggy,

attól még magas a hegy!

Jaj, de széles a folyó,

úszik rajta száz hajó!

Akármennyi a hajó,

mégis széles a folyó!

Jaj, de fényes ez a ház,

van is rajta ablak száz!

De bármiből is van száz,

tükörfényes ez a ház!

Jaj, de pompás ez a bolt,

három ajtaja is volt!

Akárhány ajtaja volt,

mindent árul ez a bolt!

*

Itt a piros

Itt a piros, hol a piros,

lila meg a sárga?

Üde szirmot villant tavasz

ezernyi virága.

Kicsi süni nyújtózkodik,

hullt avar az ágya,

százszorszép a takarója,

hólé a teája.

Pocok oson vendégségbe,

sün elébe lebben.

Rég láttalak, hideg van még,

öltözz melegebben!

De a pocok földbe ásott

lyukában sem reszket.

Eredj süni, magadnak végy

meleg téli dresszet!

*

Irkafirka Irma

Irkafirka Irma

emlékkönyvbe írna,

naplót is vezetne

- lenne hozzá kedve -,

veretes könyvekbe

betűket töltene,

szépen díszítené,

rajzolná, festené.

De sajnos az Irma

betűkkel nem bírna!

Nem járt iskolába,

sem az óvodába.

Neki a betű csak

ákombákom, krikszkraksz;

mivelhogy az Irma

csak rajz, irkafirka.

Nincs keze, se lába,

csak papíron járna,

hogyha járni tudna

- mert ő csak egy ábra.

Nem járt iskolába,

sem az óvodába,

nem töltöttek tudást
üres kobakjába.

Sajnos!

*

Hó

Ujjuj, mitől lett szép fehér

a szemközti háztető?

Eljött éjjel, s bemázolta

Berci bácsi, a festő?

Ujjuj, nemcsak a háztető,

a fák is mind fehéren

lógatják az ágaikat,

nem állnak már kevélyen.

Bánatos-fehér az utca,

dideregnek a padok.

Valami nagy sózógép az,

ami erre járhatott!

Nem lehetett Berci bácsi,

nem tehetett ő ilyet,

hiszen ő csak a falakat,

a szobákat festi meg.

Ujjuj, nem értem, nem értem...
de bánatra semmi ok.

Megkérdezem anyukámat,

tőle mindent megtudok

*

Hétköznap tündérei

Táncol a tündér,

jár a keze,

porszívó, porrongy

kerül bele,

ezüstöt tisztít,

ablakot mos,

tiszta a lakás,

varázslatos.

Hajlik a tündér,

lisztet szitál,

kelő tésztával

púpos a tál,

kemence telik,

illat zenél,

varázslatosan

sül a kenyér.

Sóhajt a tündér,

gond jár vele,

arcod simítja

hűs tenyere,

lázadat méri,

vigaszt is ad,

gyógyszert varázsol

percek alatt.

*

Etető

Madárbirs kucorog

a dombon,

bogyója piroslik

a lombon.

Verébhad telepedik

rája,

madárbirs az etető

tálja.

*

Estefelé

Este, mikor a csend leszáll,
halkul a város, némul a táj,

aludni tér, fészkére száll,

lomb közé bújik sok kis madár.

Vonatfütty úszik a levegőben,

gulya kolompol hazamenőben.

Kutyánk a kertből figyeli őket,

megugatja a járókelőket.

*

Ence pence

Ence pence lepence

begyújtva a kemence,

kenyérke sül benne.

Ence pence vánkos

sül ott még a lángos

meg szép kerek zsemle.

Ence pence szerencse,

hogy a pék jól keverte,

dagasztotta, keltette.

Ence pence tünemény

finom lett a sütemény,

mind elfogyott este.

*

Kiskutya

Gyere, te picike!

Idejöjj ízibe!

Ne harapj, ne ugass,

Barátságot mutass.

Haza, ha elkísérsz,

Enni is kapsz, ha kérsz...
Lulukám otthon vár,

Búsul, mert torka fáj.

Ha meglát, megörül,

Táncra is penderül.

Ne kószálj gazdátlan,

Mától új gazdád van!

*

December

Hó, hó, hó

- felhő szakadó,

puha takaró.

Jég, jég, jég

- utat borít még

nem is olyan rég.

Ló, ló, ló

- rénszarvas szánkó,

rajta Télapó.

Tél, tél, tél

- feltámad a szél,

arcát fedi dér.

Hó, jég, tél, szél,

mély éj, gyér fény,

számos a cél,

fárad szegény.

Gyér fényben, mély éjben

szán siklik éjfélen,

falusi főtéren

szél zenél, úgy vélem.

*

Csorda

Kipikopi patkó,

iderobog hat ló.

Milyen csuda ménes!

Gazdájuk meg mérges:

- Nyeregszíjuk laza,

menjenek csak haza!

Diliduli diszkó,

röfög itt hat disznó.

Milyen csuda konda!

Lesz finom szalonna...
- Nem megyünk ma bótba,

sipirc, be az ólba!

Biriburi barka,

béget ott hat birka.

Milyen csuda nyáj az!

A juhász meg nyájas:

furulyázik, ahol

vár rájuk az akol!

Bikibüki baka,

tüzet fúj hat bika.

Milyen csuda gulya!

Gulyása meg mulya!

Szénáját fogyasztják,

Jászolba rogyasztják!

*

Öt kismacska

Kertbe vittem öt kismacskát,

s nem maradt, csak négy,

mert az egyik megijedt, hogy

rászállott a légy.

Ijedtében sebesen a

konyhába szaladt,

a maradék négy viszont az

ajtónál maradt.

Itt az egyik észrevett egy

kicsi egeret,

űzni kezdte, így a négyből

három cica lett.

Közülük is volt egy, aki

tetőre kapott,

és lejönni nem tudott, csak

hosszan nyávogott.

A megmaradt két macskából

medencébe jött,

s macskamosdást mutatott be

egyik kis kölyök.

Az utolsó macska járt jól,

kedves gyerekek,

Kék csuporban ő kapta meg

a finom tejet!

*

Fekete, fehér és szürke

Fekete, fehér és szürke,
három cica ül a fűbe.

Kis, pici gombóc mindhárom,

nemrég születtek, a nyáron.

Anyjuk figyelik meredten,

megfeszített figyelemben.

Tanulnak tetőre kúszni,

vadászni kushadva csúszni,

elismerni Bodri rangját,

félve kerülni haragját,

magukat mosdatni szépen,

egyensúlyozni a széken,

s cicaiskolai tantárgy

tisztán tartani a mancsát.

Megbújni gazdi ölében,

dorombolni szép kövéren,

nyivákolva nyekeregni,

buzgón tejet lefetyelni.

De legfőbb tárgy maradt mára:

ha baj van, uccu, a fára!

*

Szójáték

Mérges kutya acsarog,

bámészkodó ácsorog.

Új háztetőt ácsolok,

víz a résen átcsorog.

•
Cica tejre áhítozik,

csupor körül ácsingózik,

ha megitta, ásítozik,

gazdasszonya sápítozik

*

Galambok

Örvösgalamb, gatyásgalamb

toronyra száll, giling-galang.

Megszólalnak a harangok,

felrebbennek a galambok.

Leszállnak a piactérre,

lesik, mi lehet ebédre.

Lángosdarab, kenyérmorzsa,

finom kelkáposzta torzsa.

Öreg néni magokat szór,

kis leányka kiflit morzsol.

Nekilátnak derekasan,

mind felcsípik hamarosan.

Sürög-forog a két galamb,

s mire ismét szól a harang,

újra a toronyra szállnak,

s jóllakottan szundikálnak.

*

Szilveszter

Szél süvít, énekel,

táncol a hópehely,

leszáll az est hamar,

elnémul az avar,

hó lepi vastagon,

megül az ablakon.

Roggyant fák derekát

fagy görbíti tovább.

Hallgat a nagy folyó,

nem kürtöl a hajó,

csendben alszik a rév,

megint eltelt egy év.

*

Labda

Balaton partján röppen a labda,

négy kislány áll ki körbe a napra.

Egyikük adja, a másik kapja,

oda és vissza repül a labda.

Kacagva futnak délben a strandra,

dobják a labdát erre meg arra.

Forog és pörög, pattog a labda,

játszik a fürdő apraja-nagyja.

Mosolygó arcok, nevetés hangja,

abrakadabra, csodás a labda!

*

Asztal

Terítjük az asztalt, készen az ebéd,

asztallapra terítő, futó is kell még.

Asztalfiókból kerül dísznek a gyertya,

asztalkendőt hajtunk minden tányérra.

Asztalvégre én ülök, főhely a tiéd,

te leszel az asztalnok, én meg a szomszéd.

Asztaltársainkkal megebédelünk,

asztalbontás után táncra perdülünk.

*

Lepke

Röpke lepke száll a kertbe

jobbra-balra csap libegve,

mintha vidám párt keresne

kivel tovább repdeshetne.

Mivel keresi a párját,

felvette legszebb ruháját,

tűzpirosat barna pettyel,

ebben volt a legszebb reggel.

Harmatcseppben mosakodott,

tótükörben páváskodott,

majd elindult valamerre -
így került hozzánk a kertbe.

*

Lulifáni

Lavórparton liccs-loccs

Lulifáni mit mos?

Babaruhát, kissapkát,

kistakarót, kispárnát,

majd a babák zokniját,

téli-nyári kabátkát,

babatáskát, labdákat,

szakadt fülű pandákat,

kiságyakat, kisszéket,

babakocsi betétet.

Kiscipőket sorra vesz...
- Ejha, máris öblögetsz?

*

Szeresd a kutyát

Szeresd a kutyát,

mert hűséges társ,

a bajban el nem hagy,

rád mindig vigyáz.

Rajongva követi lépteidet,

jókedvben együtt örül veled.

Hozzád simul a

kertben, ha lépsz,

őrzi a házat, ha

aludni mész.

Szeresd ezért, mint

önmagadat,

mindig legyen neki

jó falat.

Megérdemli, mert

igaz barát,

fáradhatatlan

teszi dolgát.

*

Finomságok

Mákos tészta, grízes tészta

- tányéromra kapom még ma?

Szilvás gombóc, túrógombóc

- megéhezel, ha rágondolsz!

Tejbegríz, tejberizs

- kérünk ebből, s abból is!

Palacsinta, farsangi fánk

- finomat süt az anyukánk!

*

Hamm!

Falatom, falatom

betöltöm a szájamon.

Megőrli a kis malom,

lecsúszik a garaton.

Beesik a kis bendőbe,

nagy és erős leszek tőle.

Minden nap jár a malom,

míg nyelem a falatom.

*

Tél

Havas terítőt kötött az idő a tájra,

ráborult a mezőkre Tél fehér subája.

Őz lábnyoma a gomblyuk ezen a kabáton,

vonatsínek fonalat húznak a varráson.

Mackócsalád barlangzsebet talált a kabáton,

félidőben jár náluk a mély, téli álom.

Csend van. Fa dereka reccsen csak letörve,

lapuló kisnyúl fülel fürkészőn a csöndbe.

*

Kiskert

Eljött hozzánk tavaszmanó

meleghozó szelekkel,

felástuk a veteményest,

bevetettük zöldséggel.

Pasztinákot, karalábét

ültettünk a kiskertbe,

petrezselymet, zellert is, hogy

kerüljön a levesbe,

sárgarépát, kelkáposztát.

Ha nem lenne kerítés,

eljönnének a nyuszikák,

s egykettőre megennék.

Burgonyát fészekbe raktunk

a hús mellé köretnek,

uborka és paradicsom

salátába jöhetnek.

Virágmagokat is szórtunk,

díszéül a kiskertnek.

Ó, de gyönyörű lesz nyáron,

ha a magok kikelnek!

*

Vonalka

Ez itt Vonalka.

Mi lesz belőle?

Lehetne nagy ház,

piros tetővel.

De hogyha még több

Vonalka lenne,

Maszat kutyus is

helyére lelne.

Kis házat kapna,

nyomban bemenne,

onnan vigyázna

miránk, s a kertre!

*

Nagyobbacskáknak, iskolába

6-10 évesig

Édesanya

Ha csendből hull elő csengettyűző szava

a kisszoba apró fényei közül,

nem kérdés, bizonyság: ő egy Édesanya,

álomszörny - hessentő, sose könyörül.

Derengő glóriát regék fonnak neki,

kering feje körül a mesevilág.

Kisgyermeke apró kezét kézbeveszi,

s batárrá változik a meleg kiságy,

imbolygó hajó lesz hullámok taraján,

héliummal töltött, színpompás lufi;

győzelmet arat vad indiánhad raján,

mesél, míg a gyermek el tud aludni.

Drága anyai kéz, mire nem vagy képes,

legyél bár sima, vagy barázdált tenyér!

Tőled lesz az otthon tiszta, meleg, fényes,

tőled ízesül a megszegett kenyér.

Lábaid elkopnak a sok futkosástól;

visszér kígyóz, izom, ín nyilall, dagad,

mindig gondoskodnod kell valaki másról,

tettek tonnáival mérheted magad.

Minden porcikádat versbe foglalhatnám,

mégse lenne elég szép a köszönet!

Érdeméremképpen, drága Édesanyám,

hálám jusson néked, örök szeretet!

*

Mikulás

Aggódom Mama, nagyon aggódom...
megmostam fülem kétszer is már,

de hallom-e, ha halk dobbanással

tetőnkre száll a rénszarvas-szán?

Aggódom Mama, nagyon aggódom...
a Mikulást, ha tetőnkön jár,

és rendőr bácsi ott fent meglátja,

még dutyiba is beviszi tán...
Ha ébren leszek, őszintén szólva

attól is tartok, drága Mamám,

a Télapótól fogok-e félni,

mikor lepottyan kémény lyukán...?

Azt sem tudom, hogy vajon mint fér be

szegényke minden szűk kéménybe...?

Nem lesz-e kormos piros ruhája?

Szerinted Mama, ki mos reája?

Tudod Mama, már nagyon vívódom,

ne bújjak-e a paplan alá...
mert ha törekedtem is a jóra,

még virgácsot is hozhat talán...
Mit mondok akkor, hogyha megszólít

és csoki helyett virgácsot ad?

Azt hiszem, mégis jobb, ha lefekszem...
rád bízom Mama, virrassz magad...
*

Divat

Bajuszkötő, bocskor, bekecs

- viselte ezt sok kis nemes.

Rámás csizma, kamásli

- nem járt ebben akárki.

Kacabajka, kacagány

- ilyet hordott ükapám.

Míder, turnűr, krinolin

- ükanyám viselte mind.

Én is venném nyugodtan,

ha ez lenne divatban.

De mivel nincs divatban,

én sem hordom nyugodtan.

*

Fészkek az erdőn

Rigófészek, két picike

márványtojás bújik benne.

Zöldes héjuk oly erezett!

Mint fakéreg, repedezett.

Egyik most kezd mocorogni,

tört héjából csőr bukkan ki.

Csapzott, újszülött madárka

les pislogva a világra.

Kopasz rigó, pelyhes bagoly,

Fióka, ki erdőn dalol,

madárfészkek puha mélyén

dús eledelt remél békén.

Szúnyoglárvát, férget, legyet

madárszülő fog eleget.

Tátott csőrükbe betömik,

egész napjuk ezzel telik.

*

Cirkusz

Sötét porond, zene zúg fel,

cirkusz gála kezdődik el,

s mint falevél, ha szél forog,

kirajzanak a táncosok.

Lobogó láng a ruhájuk,

bohóc bukfencez utánuk.

Dob döndül, csattog kasztanyett

pördül, siklik a jégbalett.

Hujjog rézbőrű indián,

fokost visel a derekán.

Szélvészként forog magában,

három lány csüng a nyakában.

Gyűrűn hintáz a légtornász,

az akrobata rudat mász,

égő hulahopp karikát

zsonglőr fölfele hajigál.

Rézsípot fúj az idomár,

négy jegesmedve trombitál,

gitárt penget, majd integet,

s hasalva nyalja a jeget.

Hujja hujja hoppla hó, cirkuszba járni jó!

*

Borsszem

Pilleháton, szöcskeszárnyon

röpköd Jankó pókfonálon.

Légy hordár csomagját hordja,

benne pirinyó piskóta,

ne éhezzen, míg az égi

pályaudvart el nem éri,

s a restiben (tarka réten)

vacsorázhat lomblevélen.

De jó lenne Borsszem Jankó,

ha lehetnék egy kis cankó!

Lennék csak a méreted,

utazgatnék én veled!

*

Békakirály

Békakirály ugrált

be a szobába,

feszít a sámlin, mint trónszéken.

Hiába trónol,

a zsombékos tóról

eltévedt szegény, úgy nézem.

Élete párja az

árokban várja,

a díszkíséret szájat tát.

Gyíkok, kabócák

aggódva mondják:

- Hol van a király, jöjjön hát!

Tücskök és sáskák

álmosan várják

zenélni mikor kezdhetnek?

Gekkó karmester

pálcát szorongat:

- Egy kis keringőt kezdetnek...
Kvak király pislog,

pocakja lüktet,

s bár koronája nincs neki,

száját kitátja,

bekap egy legyet,

hisz terített asztal megilleti.

Megörül erre

kis Lulifáni:

- Tartsuk meg! - kiáltja lelkesen.

- Szúnyogot, hangyát,

legyet megenne,

s nem kéne félnem cseppet sem!

Szürkébe hajlik

már a világos,

mire a vitát befejezzük,

dobozban visszük

Kvakot az útra,

s az árokparton elengedjük.

Egy perc se telt el,

vitéz Kvak mester

a fűbe máris beleugrott,

kis Lulifáni

búcsút is intett,

s megsiratta a jó légyfogót.

*

Béka

Kecskebéka, látlak-e még ma?

- Itt vagyok éppen, esti sötétben.

Közelebb jönnél, kútba ugornék,

kútból kihúznál, fűbe bebújnék.

Elugrálnék a zsombékos tóra,

nem ijedeznék, ha jön a gólya.

Bújnék előle nád rejtekébe,

kövek aljához, vén fa tövébe.

*

Az én erdőm

A mi kis kertünk nekem nagy erdő.

Sok sűrű bokor, bogyókat termő,

félelmes zúgás, hogyha fúj a szél,

szelíd susogás, ha már nincs veszély.

Tavasztó őszig gyümölcsöt érlel,

a veteményes ellát zöldséggel,

bodza illatoz, akác, orgona,

trombitavirág fut a falakra.

Szürkületkor, ha esti harang szólt,

verébhad szállja meg az itatót.

Szajkópár cserreg, galamb fészket rak,

cinege keres bogyót, magvakat.

Hajladozó nyírfák alatt kis tisztás,

olykor itt a vakond alagutat ás,

dombokat emel, és néha kitekint,

majd visszahúzódva tovább ás megint.

Titkos rejtek bújik fenyőfák alatt,

tuják vigyázzák, águk simogat.

Meggyfa ágán hinta, könnyen röppenő...
Ó de gyorsan múlik nálunk az idő.

Látod, minden van a mi kertünkben!

Nem kívánkozik el innen senki sem.

S ha erre jársz, te se hagyjál minket ki,

ígérem, jól fogunk elbeszélgetni!

*

Atom család

Az Atom családban

nagy öröm volt kedden!

Egy kisbabát vártak,

s megszülettek ketten!

Oxigén, a kislány

nézi az ikreket:

- Hajszálra egyformák...
Hát ez meg hogy lehet?

Atom papa s mama

nagyon töri fejét,

kis csemetéiket

hogyan is nevezzék?

- Hidrogén egy legyen! -

mutatnak egyikre,

- s az Hidrogén kettő,

ha nincs ellenedre!

A két kis Hidrogén

nővéréhez mászik,

s vízzé kapcsolódva

molekulát játszik.

El is folynak gyorsan

vezetékbe, csapba,

hogy minden kis gyermek

a szomját olthassa.

*

Aranyos ősz

Vörös, arany, sárga

ruhát vett az erdő

magára.

Dagadozó párna

fölötte egy felhő

magába.

Vadóc szellő morran,

száraz avart zörget,

ősz roppan,
érett termés koppan,

vadgesztenye burka

szétrobban.

Mogyoró, dió, makk

fáról földre rázva

potyogó,

hej, vaddisznószájba,

mókus kamrájába

csudajó.

De a madárfészkek

lakói most félnek

szegények

sokuk elszállt délnek,
ahol eleséget

remélnek.

*

Angol

Angolkertben angolpark,

kapujához angol tart,

angolszalonnát eddegél,

angoltapasz csík a fején.

Vállát angolkürt húzza le,

zsebben angolkeserűje.

Angolkisasszony követi,

angolkeringő szól neki,

angolnák csúsznak utánuk,

földig lekopott a lábuk!

*

Álom

Álmomban hol jártam?

Erdőbe sétáltam,

aztán a mezőre,

mindig csak előre.

Majd az út elfordult,

a lábam meglódult,

szaladtam, siettem,

s egyszer csak megjöttem.

Apuka, anyuka

szaladt a kapuba,

csókoltak, öleltek,

de nagyon szerettek!

*

Altató

Aludj csillagom hunyd be a szemed,

látod mama is lefekszik veled,

simítja takaród, őrzi álmodat,

míg az álommanó meg nem látogat.
Altatót dúdol, mesélget neked,

amíg elalszol, fogja a kezed.

Hold fénye világít be az ablakon

elszundít mama is, aludj csillagom.

*

Állatkert

Majom majszol magokat,

gyümölcsöt is elfogad.

Mókus mókáz fa ágán,

száll a farka szél szárnyán.

Mackó magába fordul,

a nézőkre rámordul.

Bárány báván bámészkodik,

türelmesen várakozik.

Oroszlán orrát felszegve

büszkén néz az emberre.

Elefáni ételt vár,

trombitál, ha üres a tál.

Víziló vízbe merül le,

nem látszik más, csak két szeme.

Orrszarvú, zsiráf, zebra vár,

ha az állatkert nyitva már.

*

A ló, a kastély meg a királylány

Hol volt, hol nem volt, Meseországban

vadló csapatban kis póni élt.

Szelíd pataknál, virágos réten

boldogan nyargalt, sohase félt.

•

De jött egy reggel, vadász sereggel

büszke királylány kilovagolt.

Arra vitt útja, kürtjét megfújta,

s lovakat fogni vígan indult.

•

Jaj, te kis póni, mi lesz most veled?

Gyenge vagy, félős, lassú is még.

Pányvával űznek, rabszíjra fűznek -
azt hiszed már, hogy közel a vég.

•

Este a sereg fáradtan léptet

zsákmányával a kastély fele.

Köztük a póni, feje lehorgad,

sebes a lába, nincs ereje.

•

De benn a várban a király lánya

vizet ad, s zabbal megeteti

megcsutakolják, kötözik sebét,

s tiszta almot is szórnak neki.

•

Másnap ugyanígy gondozták pónit.

Napra a nap szállt, hétre a hét,

királylány becézte, simogatta

s lassan megszerette új helyét.

•

Nevet is kapott, Csillagnak hívták.

A király legszebbik lovává vált.

Úgy megszerette őt a királylány,

bárhova ment, csak ővele járt.

*

A kis ház

Nádtetős ház fedelében

Zümm darázs élt Edelényben.

Két denevér lógott még fenn

békésen a tetőszéken.

- Csendes, meleg, sötét helység,

az állatok mind kedvelték.

Alul három tehén lakott,

s két ló pusztított abrakot.

Pók szőtte be az ablakot,

három galamb fészket rakott.

- Csendes, meleg, sötét helység,

az állatok mind kedvelték.

Nem csoda, hogy beköltözött

négy egér is többek között,

s ettől kezdve a ház fölött

egy ölyv mindig ott körözött.

- Csendes, meleg, sötét helység,

az állatok mind kedvelték.

De mások is jöttek sorba,

hét katica, kilenc bolha,

s néha, mintha ott se volna,

kuvik jött látogatóba.

- Csendes, meleg, sötét helység,

az állatok mind kedvelték.

Béka lapult vödör mellett,

szénában tücsök nyekergett,

három légy is ott kerengett,

s egy kotlós hat tojást keltett.

- Csendes, meleg, sötét helység,

az állatok mind kedvelték.

Így éltek hát Edelényben

a kis házban csendeskésen,

zivatarban, hóesésben,

meleg nyárban, hideg télben.

*

A hentes, a pék, a kertészlegény

A hentes, a pék, a kertészlegény

hajja, ihajja, hó

az erdőbe mentek,

hogy ott málnát szednek

hajja, ihajja, hó.

•

De jött egy nagy medve, és a fiúk

hajja, ihajja, hó

egy fára felmásztak,

és ott hadonásztak,

hajja, ihajja, hó.

•

A kertészlegény ollót csattogtatott,

hajja, ihajja, hó,

a hentes húsbárddal,

a pék péklapáttal,

hajja, ihajja, hó.

•

Megijedt a medve és elment a kedve

hajja, ihajja, hó,

hogy utána másszon,

vagy fáról lerázzon,

hajja, ihajja, hó.

•

Így tétován elbandukolt szegény

hajja, ihajja, hó,

de bezzeg hujjantott,

táncolva kurjantott

a három víg legény!

*

Rénke

Csendes téli éjjel

rénszarvas néz széjjel

hóban zuzmót kutat,

leskeli az utat.

Minden reccsenésre

felkapja nagy fejét,

különös éj van ma,

nem leli a helyét.

Kis szívét ijedtség

borzongva megszállja,

repülni szeretne,

pedig nincsen szárnya.

S egyszerre suhogás

hallatszik a csöndben,

aranyos szánkóján

Télapóka röppen

az útra, mosolygós,

piros arccal nevet:

Segítesz-e, kis rén?

Várnak a gyerekek!

Rudolf, a szarvasom

eltörte a lábát,

otthon pihenkézik,

s eszik tejbekását.

Nem mondhatja kétszer,

ugrik a kis állat,

tudta, hogy e nap ma

különössé válhat!

Boldogan vesz jármot

feszülő nyakára,

s nyargal a szánkóval

sötét éjszakába.

*

Little Jack Horner változatok 
(angol mondóka)

Kisjankó csüccsen

sarokba priccsen

s pitéből szilvát lop,

hüvelykét nyalva

hadarva vallja:

Hej, én be jó fiú vagyok!

*

Sutban a Jancsi

Igyekszik falni

Karácsonyi pitét.

Dicséri magát,

s közben egy szilvát

Ujjaival éppen kitép.

*

Hornerék Jack-je

sarokban ette

pitéjét szenteste,

s ujjával piszkált

belőle szilvát

biztatva magát: - Jó vagy te!

*

Levél

Kedves drága Mama!

Azt kérte ma Anya,

hogy gyakorlásképpen

írjam meg levélben,

hogyan értem haza.

Mivel megtanultam

minden betűt gyorsan,

most már megírhatok

amit csak akarok

Neked, néhány sorban.

Óra végén szépen

a fogashoz léptem,

kabátom gomboltam,

sapkámat felhúztam

- ahogy megígértem.

A tanító néni

minden nap megnézi,

vár-e a kapuba’
Apika, Anyuka,

esetleg a Dédi?

De mert ügyes vagyok,

akárcsak a nagyok,

elenged egyedül,

mivel én remekül

hazabóklászgatok.

Ma ismét ezt tettem,

amint az úttesten

körbe-körbe nézve

csak a zöld jelzésre

figyelve átkeltem.

S képzeld el Mamuska,

akkor egy kutyuska

- gombszemű, bozontos -
hozzám csatlakozott,

és elkísért haza.

Ki viselné gondját,

ha az utcán hagynánk?

Ezért hát behívtam,

aztán addig sírtam,

amíg itthon fogták.

De most befejezem,

elfáradt a kezem.

Puszilja a Mamát

szerető unokád,

s Buksi, a kedvencem.

*

Mi lesz ebédre?

- Első fogás nyakleves lesz! -

dörrent nagyapánk,

s orra alatt somolyogva,

hamiskásan mosolyogva

nézett le miránk.

- Másodjára meggyfa pörkölt! -
zúgta nagyapánk,

s ujját intőn felemelve,

arcunkon a hatást lesve

nézett le miránk.

- Ej, te kópé, ne viccelődj! -
morrant nagyanyánk.

Felé intett harciasan,

majd nevetve, jóságosan

nézett le miránk.

- Harmadiknak desszert dukál! -
rikkantott apánk.

- Amikor én gyerek voltam,

nagyapától megtanultam:

jöhet a bufánk!

*

Csomagocska

Kinyitott a posta,

megy a csomagocska.

Feladója Kiss Mari,

lakóhelye Péteri,
Háromsarki sétány húsz.

Tartalma: egy tarka blúz,

XXL-es mértékben,

ezer forint értékben,

a címzettje Kiss Kata,

lakóhelye: Madocsa,

Ady Endre utca.

*

Télapó húskonzervei

Reszket a fenyő ága,

cinege bújt alája,

magot csíp a tobozból,

alatta róka iszkol.

Rőt bundája vereslik,

eltrappol a keresztig,

hol találkozik két út,

amerre a kis nyúl fut.

De szájat tát a koma,

ma nem lesz nyúl lakoma,

mert arany szánkón állva

a Télapóka várja.

Szelíd, jóságos arca

mosolygó, piros alma.

Hófehér, dús szakálla

mint vattacukor szála.

Piros köpenye alatt

bújnak az apró vadak,

s bár egyre nő a csapat,

a köpeny mégsem szakad.

Mint kihúzható rétes,

egyre nagyobb a méret,

már akkorára dagad,

eléri a házakat!

Kárvallott róka, medve,

farkas már hazamenne,

de korgó gyomruk hallva

Télapó nagy zsák marha-
húskonzervet ad nekik.

Éhüket elverhetik!

*

Huszár

Harcsabajsza kétfelé áll,

arca szép piros

tésztalapra felragasztott

kerek papiros.

Fején csákó ül, a vállán

zsinóros mente.

Nem aggódik, hogy elfogyott

a regimentje.

Biztosan ül barna lován,
sosem citeráz.

Lószerszáma cifrasága

sárga cukormáz.

Kivont kardja, nyerge, szíja

oly ennivaló!

Nem csoda, hisz mézeskalács

lovas és a ló.

*

Tél apó háza

Őszfiú, Tél apó,

Tavaszlány, Nyár anyó

tizenkét szobában

lakik nagy faházban.

Tavaszlány legelső

szobája Március,

második Április,

s ott van még Május is!

Mindhárom szobája

csupa fény, csupa szél,

indákkal falazott,

bimbókkal rakodott.

Nyár anyó lakrészén

arany nap nyilazza

sugarát a házra,

gabonát kalászba,

minden fal virágzik,

minden föld megszikkad,

madarat marasztal

terített, nagy asztal.

Őszfiú mindhárom

szobája tele van.

Pincétől padlásig

gyűjtöget rogyásig,

Szeptember szőlejét,

Október dióját,

November őrizget

levélből rőt inget.

S a vén Tél csizmásan

fekszik a nyoszolyán,

jégből van az ágya,

hóból a kabátja,

December csengettyűs

jézuskák szobája,

Január, Február

csupa köd, csupa bál.

*

Mi ez a levegőben?

Mi csillog ott fenn a levegőben?

Ökörnyál az, letelepedőben.

Ezüstösen fénylő fonala száll,

mikor hűvös köddel oson a nyár.

Mi suhog ott fenn a magas égen?

Papírsárkány röpköd üde szélben.

Szalagjai vígan tekeregnek,

örömére fürge gyerekeknek.

Mi ez a kis gömb a levegőben?

Szappanbuborék száll zöld mezőben.

Szivárvány színében megmaradtan

Fű hegyére szállva szertepattan.

Mi húz csíkot fenn a magas égen?

Repülőgép száll, hogy hazatérjen.

Ha belavírozzák a hangárba,

bárányfelhőkkel lesz tele álma.

Mi ez a labda a levegőben?

Rózsapiros lufit fújunk bőszen.

Kidagad az arcunk, majd kicsattan,

s repül lufink egyre magasabban.

*

Szó-játék

Nem nyivákol a vasmacska,

nem buzog pénzforrás,

nem kukorékol szélkakas,

nem rángat a rántás.

A tajtékpipa nem habzik,

a botfül sose bánt,

a cintányéron nem tálalsz,

nem sül a térdkalács.

Nem jön teára vendéghaj,

a zabszem sose lát.

Nem hiszed, amit elmondtam?

Hisz, ki utána járt.

*

Igézés

Csiribí, csiribá, hulljon eső,

Szelíden, halkan permetező.

Jöjj ide felhő, csavard ruhád,

Szikkadó földünk vízért kiált.

Csiribí, csiribá, szellő lengjen,

Osonjon fű közt a ligetben.

Fák közt lebbentsen lombkoronát,

Szárítsa fel mind a pocsolyát!

Csiribí, csiribá, süssön a Nap,

Tűnjön fekete felhőkalap!

Legyen szünidő, nyisson a strand,

Kell Lulifáninak a kaland.

*

Anyák napjára

Ha rossz fát tettem tűzre

és csúnyán néznek rám,

egy menedékem van:

az édesanyám.

Bő szoknyájának ránca

megvéd és eltakar,

szavára elmúlik

a harag-zivatar.

Ha bánat vagy betegség

ledönt a lábamról,

aggódó arcával

ő fölém hajol.

Mos, főz, takarít, mesél,

és szépíti szobám,

s ha dolgozni kell menni,

áthívja nagyanyám.

Hogyan köszönhetném meg

drága nagymama

azt, hogy te mindig ráérsz,

ha felhív anyuka?

Fájós lábbal is repülsz,

ha segíteni kell,

s hegyeket mozgatsz meg

szereteteddel.

Hogy fürge kezeiddel

jó ebédet csinálsz,

hogy minden jóra fordul,

amerre csak jársz.

Míg két ilyen erős vár

oltalmaz engemet,

nem félek bajtól, gondtól,

mert ők megvédenek.

Száz virágom, ha lenne,

s kezemben tartanám,

csak nektek adnám mindet

anyám és nagyanyám!

*

Gőzvasút

Fújtat sikkant

megremeg a vasparipa

Vízből szippant

mint az éhes parazita

szisszen pöffent

gőzfelhőt fúj orra lika

koppant sétál

kalapácsos ideoda.

Vígan rikkant

tülekszik a retyerutya

sípol füttyent

forgalmista acélsípja

rándul rezdül

elindul a vasmasina

pottyan koppan

százkoffernyi genyegunya

herseg roppan

rántott csirke zöldpaprika

kattog zökken

szikrafelhő száll az útra...
*

Még nagyobbaknak

10-14 éveseknek

Rigó ha lennék

Rigó ha lennék

barna ruhába

simulnék bokor

ága-bogába

Rejtene fészek

lomb is rejtene

trillámról csak az

ember sejtene

Széthúzná ágak

dús szövedékét

látná madárka

tavalyi fészkét

Megilletődve

halkan sipogva

tátogna benne

három fióka

Jövő vigasza

jelen reménye

legyen, ki trillánk

tovább zenélje

Rigófütty nélkül

mit ér az élet?

Simítsd helyére

a szövedéket

Légy rigó te is

barna ruhába

simulj a bokor

ága-bogába

Rejtsd el a gyengét

őrizd a fészket

tanítsd fiadnak

az emberséget!

*

Útravaló

Hogyha iskolád befejezted,

s az élet rögös útját kezded,

önállóságod okán lesznek,

kik jó tanácsokkal öveznek,

felemlítve bölcs mondásokat,

hét főbűnt, krisztusi tanokat.

Egy-két dologra - zokon ne vedd -
én is felhívom figyelmedet.

Érlelj önálló gondolatot,

de ha más jobban okoskodott,

élvezd, ami közkinccsé vált,

s önként, dalolva nyújtották át!

A szép gondolat szabad madár,

csapongva bár, de lánc nélkül száll,

s ha fejedbe fészkelte magát,

azt várja, másoknak is add át.

Ne rabolj embert, csupán szívet,

mely gyengédségre képes lehet,

csak olyat, amit nem perzselt meg,

s dermesztett kővé esztelen tett.

Mi tud láttodra megdobbanni,

veled együtt lángra lobbanni,

s mint virágszirmot hinti eléd

minden önzetlen szeretetét.

Szív és gondolat - mi kellhet még?

Érző szívhez, ha értő elmét

párosítasz, az eredmények

nem vitás, magukért beszélnek.

Betartva ezt az aranyszabályt,

úgy vándorolsz egy életen át,

hogy mosoly kísér, jóakarat,

s nem roskadsz le a terhek alatt.

Légy bátor hát, és használd eszed.

S ha még jó szíved hozzáteszed,

tisztelt, megbecsült ember lehetsz,

és másokat is felemelhetsz.

S van-e nagyobb dicsőség annál,

ha az utolsó rögös hantnál

egy nemzet áldja meg nevedet,

mely fájdalommal eltemetett?

*

Ne bánts mást!

Te szép kislány, kit dómba visznek áldozni,

és minden este kényszerülsz imádkozni,

de rosszkedvedben felrúgod a kiskutyát,

ne bánts mást!

Te kisfiú, kitől nagy jövőt várnak el,

ki elit iskolákba jár s jól megfelel,

de vígan téped katicabogár lábát,

ne bánts mást!

Te nagylány, akit szédítenek reklámok,

rád tukmálva megvehető világot,

kérlek, bár tudom, a lét versenyfutás,

ne bánts mást!

Te ifjonc, kit drog és thriller kábít el,

s jobban áhítod, mit mástól elveszel,

fogadd el azt tőlem kérlek, legalább

ne bánts mást!

Katona, kit öldöklésre oktatnak,

hivatalnok, akit feljebb buktatnak,

tanár, kit csak kényszer vitt a pályára,

s taposómalom tart csupán markába’,

orvos, ki betegben felejt gézlapot,

s esküjének már emléke is kopott,

politikus - ország sorsát bízták rá,

de csak saját forrásait táplálná...
De élhetőbb lenne ez a rút világ,

alapelvként hogyha mind elfogadnák:

ne bánts mást!

*

Édes Anyák

Szívünkben lüktet szívdobbanásuk,

erünkben vérük, szánkban szavuk.

Édes Anyák, örök ünnepük van,

génből gén, húsból húsuk vagyunk.

Évezredekből felsejlő ösztön

érzelmét tovább örökítők,

nélkülük véges világ sem lenne,

áldozatokra kész hősök ők.

Halk hullám, ringasd álomba testük,

tűző nap, nekik meleget adj!

Minden eleme földnek és égnek,

hasznukat szolgáld, hívük maradj!

*

Béka

Kecskebéka, látlak-e még ma?

- Itt vagyok éppen, esti sötétben.

Közelebb jönnél, kútba ugornék,

kútból kihúznál, fűbe bebújnék.

Elugrálnék a zsombékos tóra,

nem ijedeznék, ha jön a gólya.

Bújnék előle nád rejtekébe,

kövek aljához, vén fa tövébe.

*

Emberek

Hejehuja hajja hottentotta

egyik ember szőke, másik barna,

kinek fekete, vagy vörös tetszik,

- de mindenki ősz, ha megöregszik!

•
Hejehuja hajja szolfatára

van fekete bőrű és van sárga,
akad barna bőrű no meg fehér,

- de mindegyikükben piros a vér!

*

Pipacs

Pipacs virul a

harsogó réten,

megjött a nyárral,

piroslik szépen.

Lángol a határ

és az út széle,

pipacstól izzik

a nyár köténye.

Menjünk le gyorsan

az útpadkáról,

szedjünk egy csokor

emléket nyárról.

Lepréseljük majd

emlékkönyvünkbe,

s velünk marad

ezentúl örökre.

*

Könyv

Képzelet szárnyán repülj velem,

repülő szőnyeg a tenyerem.

Kuporodj mellém, figyelj nagyon,

óriás lettem, ezt adhatom.

Tenyérbe simul nyitott könyvem.

Rácsodálkozva meglátsz könnyen

mindent, amit csak tudni lehet,

mi megszépíti életedet.

Világok szállnak szemed előtt.

Kalandok várnak, felfedezők,

félelmes erdők, szelíd mezők,

rejtélyes titkok, kincskeresők.

Tudósok szava titkokat old.

Új útra visznek gondolkodók.

S oly elégedett nyugalmat ad,

hogy jobb embernek érzed magad.

Szabadon szárnyalsz, jókedv derít,

kíváncsiság hajt, tudásvágy hevít.

Hogy értékesebb emberré válj,

hidd el nekem: olvasni muszáj!

*

Mese

Fűzfasíp füttyög a tóparton,

tündérek táncolnak, jól hallom.

Elmerül Hold fehér ruhája,

lebuknak a vízbe utána.

Vízimanó hajtja csónakját,

surran a két evezőlapát.

Víz színén kabócák táncolnak,

éjfélig sem kelnek fel holnap.

Szüret

Virrad már, kel a nap, ébredj fel.

Szüretel a falu jókedvvel.

Tarisznya kerül a nyakadba,

szalonnát, sült hagymát eszünk ma.

Emberrel telik a dombtető,

aprónép, öreg is, mind eljő.

Szőlőfürt pottyan a cseberbe,

prés csapján csordogál a leve.

Zsibongás, incselgés szerteszét,

tréfákkal telik meg ma a nép.

Muzsikus kerül majd estére,

kopogós csárdást húz kedvére.

Lángolnak ropogó nagy tüzek -
víg kedvvel végződik a szüret.

*

Fenyőfák

Fenyőfák sora ünnepélyes,

szelíd és hűs, sosem veszélyes.

Ha vihar tépi derekukat,

mind büszkén húzzák ki magukat.

Kis fenyők háza fenyőtoboz

tobozban guggolnak a magok.

Szél röpteti el a magokat,

kis fenyőknek új életet ad.

A fenyőerdő maga a csoda.

Ünnep, ha ott jársz gyanta illata,

csendje, békéje megnyugtató,

karácsonykor is örömhozó.

Díszeket lenget, csillagot szór,

összesereglett szívekhez szól.

Mikor a boldog lurkókra vár,

feldíszítve is középen áll.

*

Kutyák

Kiskutya kaffog, nagy kutya mordul

mikor a postás kertünkbe fordul.

Kiskutya buzgó, csupa alázat,

nagy kutya ugat, őrzi a házat.

*

Nyári vihar

Porfelhő futkos a

köves úton

vödörlánc nyikorog

kávás kúton.

Föltámadt fergeteg

fákat cincáz,

keselyű keserű

nyárfán hintáz.

Jégeső veri az

ásott hantot,

dördülő villámlás

földet csapkod.

Süvöltő szél verdes

lengő ajtót

nézd, még az ég is

éjbe hajlott.

*

Papa-mama

Keresztrejtvényt fejt a mama,

szájában lóg a ceruza.

Néha kicsit megrágcsálja,

hogy a rejtvényt kitalálja.

Újságot olvas a papa,

orrán biggyed az ókula.

Hol leteszi, hol felveszi.

A szemüveg segít neki.

*

Sárga

Arany nap bő bikiniben

sárga színű padon pihen.

Sárga pad a vízparton,

aranyszínű homokon.

Sárga házak állnak körbe,

lenéznek a víztükörre.

Aranyszínű víztükör,

benne a nap tündököl.

*

Kiszámoló

Gólya, gólya, gólya

zöldcsütörtök óta

szöcskét szedni, békát fogni

nem jársz le a tóra.

Hová lettél gólya?

Jártam a határban

traktorok nyomában,

szorgalmasan szedegettem,

pajort, hernyót mind megettem

ott a barázdában.

*

Szökevénymese

Illa berek, nádak erek, elszaladt a pásztorgyerek. Cingár lábait kapkodja, mintha kopogóst táncolna. Észreveszi a kis puli - lehet a nyájat hajtani? Uccu, elindul utána, vígan csahol a birkákra. A vezérürü kolompol. Felfigyel már a komondor, utánuk fut komótosan, szőre hullámzik loboncosan. Az öreg pásztor most mit tesz? Nehéz subát hátára vesz, felballag a dombtetőre, onnan néz le a mezőre. Meg is látja a báránykát, mely a mezőn elkóricált. Tegnap óta keresik őt, tűvé tettek erdőt-mezőt, de nem találta meg senki, búsan kellett hazamenni. Öreg pásztor sípjába fúj, kutya, gyerek visszafordul, meglelik a helyes irányt, s máris hozzák a kis zsiványt.

*

Hőség

Fülledt szél hömpölyög

napperzselt fű fölött,

szárazon zeng az ég,

nem múlik a hőség.

Izzó nyár aszályt hint,

apadnak folyóink,

felhő sem hoz esőt,

megrepedez a föld.

Bogos ördögszekér

gördül, hajtja a szél,

tátog a lappantyú,

búvik a vadhattyú.

Esőért könyörög

minden a föld fölött.

*

Lepkék

Repkény rezdül,

felfut a falra,

száll rá a pillék

apraja-nagyja,

reggel az ifjak,

este a vének

szárnylebegtetve

ott cseverésznek.

Kitárgyalják a

dolgok folyását,

a lepkeélet

ezer szokását,

majd távozóban

búcsút billentnek

- mint a repülők -
s aludni mennek.

*

Mesemondó

Garabonciás jön felénk az úton,

furcsa kalapjáról messziről tudom.

Porfelhőket ver fel, pedig szinte száll.

Kockás zsebkendőbe nagyot trombitál.

Vásott cipőt visel, elhordott ruhát,

több telet megért már rajta a kabát.

Nem divatozhat ő, arra nem telik,

de fejében mesés gazdagságot visz.

Tele van az pompás történetekkel,

regékkel, csodákkal, csak hallgatni kell.

Mert a képzeleted megteremtheti,

ami a szegényt is gazdaggá teszi.

Tiszteld őt, becsüld meg, hogyha egyet látsz,

bár garabonciást már alig találsz...
*

Micimaci

Micimaci búsan mordul,

tükör előtt körbe fordul.

- Pocakos a sziluettem,

mert a mézből sokat ettem...
Három csuprot egyszerre

befalt tegnap estére!

Elrontotta jól a gyomrát,

nem is aludt egy szemhunyást...

Most három nap éhezhet,

diétásan étkezhet!

*

Miért hosszú a zsiráf nyaka?

Egyszer a zsiráf elment a boltba.

- Új anyagot kérnék ruhára, ha volna.

- Ezer is van itt!- felelt vidáman

a boltos-segéd az áruházban.

- Válasszon bátran, járjon csak körbe,

s ha megtalálta, nézzen tükörbe.

Ha jól áll, máris pattanok ide,

s becsomagolom önnek ízibe.

A zsiráf körülnéz, kerekedik szája,

ezernyi polcot lát - ezt mind körbejárja?

Megrakott polcok, bőr, bársony, selyem,

csíkos, pettyes, tarka... kész veszedelem!

Melyiket válassza? Melyiket szeresse?

Végül egy kéket vesz maga elibe.

Nézi a tükörben. - Ez bizony csinos,

passzol a szememhez, az már bizonyos!

De ott az a piros talán jobb volna...
vagy ez a szép pöttyös itt a sarokba’?

Megnézi, forgatja, polctól polcig jár.

Alul kezdte rakni, s középen tart már,

egyre magasabban kutat, keresgél,

nyújtogatja nyakát, ameddig csak ér.

Följebb, egyre följebb kell válogatni,

egyik sem felel meg, egy sem igazi,

mindig akad másik, amely csábítja.

Észre sem veszi, hogy nyúlik a nyaka,

egyre hosszabbra és hosszabbra nő,

míg az utolsó vég nem kerül elő.

Tükör elé lépdel, vállához teszi,

míg a sok vásárló bámészan lesi,

ezt a szörnyű csapást hogyan viseli?

- Megijed, elájul? Segítsünk neki!

Forgolódik zsiráf a tükör előtt,

nem látja nyakát, csak az alatta levőt!

Tetszelegve néz végig önmagán.

- Ezt választom végül, ebből lesz ruhám!

Vegyenek méretet, varrják meg nekem

fodrozva, hímezve, ahogy szeretem!

Összecsapja kezét a boltos-segéd.

- Ilyen hosszú nyakra nem szabtunk mi még...
nincsen szabásmintánk, nincsen asztalunk,

ekkora termetre nem is vállalunk...
Tessék máshol nézni ruhaanyagot,

aki ezt megvarrná, olyat nem tudok...
Látja már a zsiráf, mekkora a baj.

Behúzná a nyakát, nem megy össze, jaj!

Riadozik, sápad, irul-pirul már,

hiú volt, megjárta, kár volt, bizony kár.

S amíg a sok vevő szörnyülködve áll,

búsan lógó fejjel hazasomfordál.

*
Vacsora

Pávaszemes lepke

rebbent az ágra,

aláült nagyapó

húst vacsorázva.

Csendes alkonyatban

jóízzel eddegélt,

hallgatva a nótát,

amit a szél zenélt.

Finom volt az étel,

- nagyanyó csinálta -
gőze felpárállott

a szilvafaágra.

Vagy a színe tetszett,

vagy fizimiskája,

nem tudni, meg aztán

ki kíváncsi rája?

Fő az, hogy a tarka

pávaszemes lepke

egyre közelebb szállt,

lejjebb ereszkedve,

míg végül kikötött

nagyapó tányérján.

Adta kis lepkéje,

hát nem enni kíván?

Nagyapó mosolygott,

hátradőlt a széken,

hagyta, hogy a lepke

vígan eddegéljen.

*

Miért csíkos a zebra?

Álmos nap volt és bódult meleg,

mikor Zebra úr útnak eredt.

Álmában látott egy dús legelőt,

s úgy döntött, rögtön megkeresi őt.

Zebráné napernyőt nyújtott neki.

- Szép fehér bőröd a nap megsüti!

Miért mész messze, maradj velem...
De szólt Zebra úr: - Nem tehetem.

Kívánom látni a nagy tüzeket,

kívánom enni a friss füveket.

- Hát, ha kívánod, isten neki,

indulj utadra, kedves Zebi...
Zabbal töltöttem a tarisznyád,

és ha odaérsz, emlékezz ránk!

Zebráné búsan integetett,

majd kisvártatva dolgára ment.

Zebra úr bezzeg szedte lábát,

kocogott a gyér mezőkön át.

Jaj, de sokáig kószált szegény,

átevickélt fák rengetegén,

dombok során, és hegytarajon,

s egy karavánnal a sivatagon.

Sokat éhezett, szomjazott is,

de lám, egyszer csak fogy a kavics,

húzódik vissza már a homok,

megjelentek az első bokrok,

több vízre bukkant, és sok fára,

megérkezett a szavannára.

Dús volt a fű, derékig érő,

jómódot, telt hasat ígérő.

Dagadt pocakja, mint a duda,

úgy érkezett egy kis faluba.

Bemenni nem mert, körülnézett,

kunyhókat látott, fekete népet.

Egy nagy tűz körül hajladoztak,

táncoltak, s mind fűszoknyát hordtak.

Leszállt az este, szellő támadt,

Zebra úr már nagyon elfáradt.

Nekidőlt hát egy kerítésnek,

és azonnal álomba mélyedt.

Aludt, aludt csak három napig,

egyszer volt ébren, addig, amíg

másik oldalát fordította

a kerítésnek, majd aludt újra.

Három nap múlva láttak csudát!

Zebra úr bőre csíkosra vált...
Hol a kerítés nem takarta,

Zebra úr bőre előbb barna,

majd piros lett és a végére

lesült egészen feketére!

Hát ezért lett csíkos a zebra.

Mi a tanulság? Elmondhatja:

- Óvatosan feküdj a napra!

*

Kis sün

Kis süngyerek született

patakparton, fűz mellett.

Rózsaszín volt és kerek,

békésen cseperedett,

bokrok alatt sűrűben,

hullott alma-gyűrűben.

Telt az idő, s egykettő

a hátára tüske nő,

szürke, tüskés köpenyt vett,

s a part, a rét, kicsi lett.

Őszre fordult az idő.

Falevelet görgető

szél morgott ágak között,

földet eső öntözött.

Kis sün útnak is eredt,

téli szállást keresett,

hogy hideget átaludja,

s tavasszal ébredjen újra.

Ahogy ment, ment, mendegélt,

vadgesztenye fához ért.

Alatta sok kis kerek

tüskés burkú süngyerek.

Igaz, zöldek voltak ők,

nem barnák, mint a menők,

de kis sünt nem zavarta.

Fatörzshöz bújt, a napra,

és békésen szendergett,

cirógatta napmeleg.

Álmában szép tájon járt.

Kínálgatták almafák,

vackor, kökény és vadmeggy.

- A termésem edd meg, edd!

Dúsan mind megetették,

tejben-vajban fürdették.

Vele volt a családja,

apja, anyja, mamája,

barátok és testvérek

álmában mind elfértek.

Ám egyszer csak durrogás,

pattogás és roppanás.

Atyavilág, mi lehet?

- riadt fel a süngyerek,

megtörölte gombszemét,

s félve nézett szerteszét.

Hát mit látott? Képzeld csak,

sün gyerekek potyogtak

a fáról a földre le.

A szemének higgyen-e?

Hinnie kell, nincs mese,

odaesett elibe

épp az egyik ropogva,

s szétesett darabokra...
Nagyot nézett kis süni.

Ezek nem testvérei...
Bár tüskések, s gurulnak,

mégsem barnák... fán laknak...
de ha fáról leesnek,

tüskés burkot levesznek,

mégis barna mindegyik.

Kik lehetnek, vajon kik?

Rettentőn törte fejét,

mikor arra ment Menyét,

aki megtanította:

vadgesztenyét lát, biza!

Nem sünfalvi sündisznók,

gesztenyék potyognak ott!

És jobb, ha nem heverész,

hanem téli szállást néz,

mert közeleg a hideg,

ne a réten várja meg!

Keressen egy jó helyet,

hol kis kuckót, meleget

készíthet az avarból,

a lehullott lombokból.

Majd Menyét elbúcsúzott,

vadászni indult legott,

s kis süni mit tehetett?

Ő is útjának eredt.

*

Mondóka

Hakeresz makeresz, holnapután nekeresz.

Már Miskolcról meglógtam,

három zsákot megfogtam,

buborékkal megtöltöttem,

felhők fölé fellökdöstem.

De a zsákok nem repültek,

csak a fűszálakra ültek,

nem repítettek sebesen

világokat látni engem.

Ezért aztán hoppon

maradtam Miskolcon.

Hakeresz makeresz, holnapután nekeresz.

*

Éjjel van

Éjjel van... ünnepre várakozó,

békére, örömre áhítozó.

Gomolygó hófelhő

cseppekből paplant sző,

szelíden megrázva

hullajtja világra...
Fényvonat gyullad házfalakra,

jégvirág kúszik ablakokra...
Hős szobrán hósüveg,

vascifrás tejüveg

kandeláberekre

simul rá az este...
Teltpolcú kamrában egér motoz,

tavalyi dióból kincset oroz...
Függönyredők alatt

kiglancolt csizmahad

vár tele zsákokra,

rénszarvas szánkóra...
Álmodó téren hízik a dér,

fák közt kódorgó szellő zenél...
*

Égi csikón

„Égi csikón léptet a nyár”,

hinti hevét, míg hazajár.

Búzakalász szőke haján,

illateső hull kacaján.

Szembogarát búzavirág

kék tükörén festheti át,

pírja pipacs, lába nyomán

monda virít, szájhagyomány.

Várja a tél, megy haza már,

talpa alatt ring a határ,

fátyolba font napsugarak

rá takarót hullajtanak.

Párja, az ősz, fejti borát;

csurran a must, víg a barát,

s míg öreg tél színeket zár,

„tarka idő szőttese száll”.

(Idézőjelben Weöres Sándor sorai)

*

Találós kérdés

Találós kérdést feltehetek?

Sok szeme villog, de nem szörnyeteg.

Nem sárkány, mégis lábakon áll

néhol. S bár szárnya van, nem madár.

Nem található minden faluban,

sokan kedvelik ott, ahol van.

Gyermekként el sem kerülheted,

tanítgat, őriz, játszik veled,

bár mozdulatlan, hisz nem élőlény;

tetőtől talpig nagyon kemény.

Anyaga beton, tégla, pala...
Kitaláltad már? Az iskola.

*

Tíz tojás

Mit tegyek, mit hagyjak?

Menjek, vagy maradjak?

Nem lesz meglepetés

együtt-reggelizés!

Nem puhul meg egy sem,

hiába igyekszem!

Nem fő meg a gőzön,

bár régóta főzöm.

Nem fő meg a gázon,

pedig már úgy fázom...
A platnin sem sül meg...
Lábaim kihűlnek.

Még belebetegszem,

hogy tojást kerestem,

s meg akartam főzni...
Nem tudtam legyőzni...
Ugyanolyan kemény,

mint volt az elején!

Mit tegyek, mit tegyek?

Szégyen, de elmegyek.

Elosonok, de csitt!

Hadd pihenjen kicsit!

Anyukára marad

ismét a feladat!

*

Ki érti meg?

Én úgy szeretnék lenni jó gyerek!

De a felnőtteket ki érti meg?

- Ülj nyugton! - szól rám Anya ezerszer,

Apa meg biztat: - Ugrálj, kel már fel!

Papa játékpuskákat vesz nekem,

Mama eldugja az emeleten.

Ha Anya összecsókol, dédelget,

Apa már dörmög: - Majomszeretet...
Ha Apával autókat bámulunk,

Anya szól ajkbiggyesztve: - Álmodunk...?

Én úgy szeretnék lenni jó gyerek,

de a felnőtteket ki érti meg?

Néha Apa biciklizni vinne,

de Anya ellenzi: - Túl picike...
Mama visít, ha macskát kergetek,

Papa térdeit csapkodva nevet...
- Szedj rózsát a kertből! - biztat Apa,

de ezért mindig haragszik Anya.

Még akkor is, ha ő kaphatja meg...
Néha úgy érzem, semmit sem értek...
S ha egyiküknek fogadok csak szót,

máris csapkodni kezdik az ajtót...
Én úgy szeretnék lenni jó gyerek!

De a felnőtteket ki érti meg?

*

Kisasszonyok havában

Kisasszonyok havában

Kicsi lányka magában

tanakszik nagy bajában

bujdosva a karámban.

Fiúsereg zajában

masnit keres hajában.

Csatja eltűnt korábban,

valahol a karámban.

Szénabála rakásban

pityereghet magában...
Pántlika kell a bálban,

kisasszonyok havában...
*

Építkezés

Fát dönt a balta,

kopog az ács,

dübögve zúdul a

légkalapács,

visít a fűrész,

motor dohog,

ketrecbe zárt vad

módján morog.

Fúró nyekereg,

füstöl, leáll,

a beton falban

követ talál.

Pendül a fandli,

véső kopog,

betonkeverő

zúg, csikorog.

Kőműves falaz,

vízmércét ráz

- zajosan épül

a toronyház.

*

A bizonyítvány

- A bizonyítványom. Tessék, mamám! -
Vág bús képet letörten unokám.

Mű szomorúság ez; szeme tükrén

láthatóan csillogó huncut fény.

- Unalmas papír! Az összes jegyem

mind egyforma! És mutatja nekem

ajkát biggyesztve, de várakozón

lesi az arcomról reakcióm.

No lássuk hát! Venném kézbe szótlan,

Ám kis Lulifáni komótosan

egy papírlapot hajtogat bele,

és sorról sorra azt csúsztatja le;

ne szempillantás alatt fussam át

azt a szégyenletes bizonyítványt.

De hisz csupa ötös! Diadalmas

arcocskájára végül hatalmas

elégedettség ül, ahogy várja

hogy hitetlenkedő ujjongásba

kezdjen Mama, mely estig sem szűnő,

hiszen bizonyítványa: kitűnő!

*

Haza
Hol a szeretettel

mint meleg szvetterrel

betakarózhatom,

s vigasz reményével

panaszolhatom el

minden kis bánatom;

hol puha, vetett ágy

vár, tiszta, rendes ház,

s a kertet ápolom

és kedvenc ételem

mind megfőzik nekem:

az az én otthonom.

Hova társak járnak,

jó barátok várnak,

s a kapu sarkig tárt,

hol tudás ad neked

bő ismereteket

és széles láthatárt,

hol erkölcs, tisztesség

mindig plántál beléd

néhány alapszabályt,

s nehéz a feladat,

bár az idő szalad:

az a te iskolád.

Ahol szomszéd kopog,

mert süteményt hozott,

és megkínál vele,

hol ismerős az út,

mely a domb felé fut,

és minden szeglete;

s ódon kapuk alatt

lebegve fennmaradt

a régmúlt szelleme;

hol postás integet,

és boltos rád nevet:

az a te lakhelyed.

Hol mindenkit értesz,

segítséget kérhetsz,

kenyeret és munkát,

hol ismeretlenek

is felköszöntenek,

és éltetik egymást;

s ha el is mész egyszer,

de könnyes szemekkel

holtodig visszavágysz,

hol születtél és élsz,

és meghalni remélsz:

az pedig a hazánk.

*

Iskolaszünet

Az érett napok peregnek

mint faláról mállt vakolat,

s zárt kapui, hullt redőnye

ellenére mindörökre

lelkébe zárt eszmény marad

még sok iskolás gyereknek.

Tán szárnyszegetten elmereng,

miként van abban ráció,

hogy magányba zárja a nyár;

hogy elhagyják a gyermekek,

s ő megroskadtan, félve vár,

kezdődjön a vakáció.

De bezzeg kint az ifjúság

zajongva, visítva vigad;

vissza se nézve fut tova,

őszig élvezi virtusát;

viszi szabadság mámora,

s nyomában csak a csend marad.

Vigyázzon rájuk tér, patak,

tavak, barlangok szája!

E robbanékony tombolás,

a fergeteges gyermekhad

hoz minden nyárra változást,

s csendet az iskolába...
*

Ember
Hogy ember szült, nem állat,

- csupán törékeny látszat.

Egy embertelen korban

csúszhatunk mind a porban!

Gyengét, beteget védned

kell, míg van egy csepp véred,

magad lásd, ha őt nézed,

ember legyél, fiam!

Lásd a fától az erdőt,

halld a hamisan csengőt,

emeld fel az esendőt,

s ember lehetsz, fiam.

Elved edzd kősziklának,

magad dacoló fának,

melynek tájfun sem árthat,

s ember leszel, fiam!

Oszd meg, ha más még éhes,

magadat se kíméljed,

légy izzón szenvedélyes,

s ember lettél, fiam.

Nem ártottál, csak adtál?

Rosszak közt jó maradtál?

Hűséget el nem hagytál?

Ember voltál, fiam!

*

Külföldi szerzőktől fordítva

Agnija Barto: Felesleges vagyok

Srácok meggyfát ültetnek,

Szergej is kapna egyet.

De ő szól: - Vagytok elegen,

nem állok feleslegesen...!

A fákról, mit ültettek,

Szergej is szedne meggyet.

De szólnak: - Vagyunk elegen,

ne állj itt feleslegesen...!

*

William Blake: Egy álom

Egyszer hangyát álmodtam

angyal-őrzött álmomban;

utat vesztett, jaj, szegény,

fűben fekve lestem én.

Az út porától kopott,

zavart volt, elhagyatott;

panaszától szív szakadt

a harmatos fű alatt.

„Halljátok-e véreim,

kik most utak végein

sírva, kutatva vártok,

mint kesereg apátok?”
Könnyem eredt szavától.

De szentjánosbogár szólt:

Az éjszaka őrét ma

jajongva ki szólítja?

Minden bogár útjához

az én fényem sugároz;

kövesd lámpám éjszaka,

kis vándor, s találj haza!

*

R. L. Stevenson: A hinta

Hintán libbenni kéklő egekbe

milyen érzés lehet?

Ó, azt hiszem, a legkellemesebb,

mit egy gyermek tehet!

A légben fenn és a falak felett

oly messze lát szemem,

folyót és fákat, jószágot, s mindent,

mit a vidék jelent.

Végigpillantok a zöld kertekre,

barnálló tetőkre,

majd ismét repülök fel a légbe,

fel a légbe, és le.

*

Emily Dickinson: Könyv

Fregatt oly messzire vinni,

mint egy könyv, nem képes,

s mint szilaj vers, felhorgadni,

tud-e csődör, - kétes.

Még útdíjat sem kér el,

s koldust is kiszolgál:

mily szerény ez a lélek

utaztató batár!

*

Robert Frost : Porhó

Havat szitált

ma varjú rám

ahogy leszállt

a bürökfán

Hangulatom

helyre tette

veszett napom

megmentette.

*

Rudyard Kipling: Ha...
Ha téged okolva fejét veszíti

mindenki, ámde te hűvös maradsz,

ha lényed az önbizalom feszíti,

de jogos kétkedést is elfogadsz;

Ha várakozni fáradhatatlan vagy,

s a hazugságokban részt nem veszel,

gyűlölködés ellened hidegen hagy,

egy élhetetlen bölcs mégsem leszel;

Ha álmodozol, de uralod álmod,

s gondolatid sem öncélú strófák,

s helyén kezeled ezt a két szélhámost:

Diadalérzetet, s Katasztrófát;

Ha tűröd, ferdített igazságoddal

csalják csapdába gazok a mamlaszt,

vagy léted széthull, s csorbult szerszámokkal

mégis felépíted te ugyanazt;

Ha összes kincsed mind kockára tennéd

egyetlen érme feldobásakor,

de vesztesként szavad se vesztegetnéd,

s elölről kezdenél mindent akkor;

Ha képes vagy teljes testi valódat

elhasználtan is tettekre bírni,

s kitartani, amikor már valóban

csak akaraterődben tudsz bízni;

Ha méltósággal tudsz beszélni pórral

és királlyal is, józan tartással,

ha ellened sértést senki se forral,

s az számíthat rád, bár nem markánsan;

Ha könyörtelen idődet kitölti

a hosszú táv percének értéke,

tiéd lesz minden kincs, virág, mi földi,

s Ember léssz fiam, férfi mértékben.

*********

Wilcox: Tű és Cérna

Nősült a Tű, s a pap Gyűszű
Cérnát hozzáadta.
Olló ikrek meg a Rajzszeg
mint vendég járhatta.
Hajtű úrral ropta dúrral
Miss Centi utána,
de kedvének véget vetett
megtiport uszálya.

„Nem semmi az, - vén Méhviasz
sustorgott így vadul -
hogy abba a szép családba
Cérna beházasul!
Anyja a vén Orsó, szegény,
bolond volt, szégyellték.
Fényeskedni, férjhez menni
tőlem tud, képzeljék!”
Similabda nagyon ropta,
végül stégre esett,
s ez víg estnek és versemnek
gyorsan véget vetett.

Az ifjú pár a partra jár,
a frigy hímes varrás,
s szól a násznép: „Sose volt még
ilyen tisztes a nász!”
2017.

